De ce credeți că în Occident, ca la alegerile recente din Anglia, șefii de partid care pierd alegerile pleacă imediat din funcție? Pentru că partidul e mai important decât șefii lui, e un organism care trebuie regenerat mereu de la bază, o colonie care supraviețuiește prin disciplină, cât e bine condus și se orientează să schimbe liderul ca să îşi crească șansele de supraviețuire. De asta Crin Antonescu, ceva mai occidental decât colegii lui de generație, și sigur mai democrat, a plecat, ca să ajute PNL; și iată că l-a ajutat. Dacă a meritat sau nu sacrificiul nu e treaba mea să mă pronunț, dar a fost decizia justă, partidul a avut de câștigat, deși nu din vina lui Antonescu pierduse mai înainte.

Dacă Victor Ponta și Liviu Dragnea plecau de alegeri, pentru că au făcut numai prostii – doar pentru migrația primarilor, alocarea bugetară pentru migranți și alegerile din diaspora trebuiau să plece, bașca pierderea alegerilor (că ești penal, ok, dar mai ești și un penal perdant) – PSD mai avea o șansă. Că nu sunt chiar așa lipsiți de alternative: Sorin Oprescu era o alterntivă, Mircea Geoană era o alternativă, Cătălin Ivan era o alternativă. Oricare din ei ar fi putut face TVA la alimente nouă la sută dacă asta era în program. Stând amândoi dincolo de orice limită, susținuți de oameni fără personalitate și probabil mult mai vulnerabili decât ei, întregul partid a fost adus în situația de azi, de unde nu mai are pe unde scoate cămașa.

Unde mai poate merge Victor Ponta, care refuză să organizeze alegeri, își dă afară toți criticii din partid, are titluri ca astea de azi din presa internațională (și, din păcate, și noi la fel, de abia mai plasam și noi ceva pozitiv despre România)? La un conflict constituțional, opunând Parlamentul justiției și președinției? Și făcând praf partidul în acest proces?

Înțeleg că domnul Ponta își pregătește apărarea și crede că nu e o concidență între moțiunea PNL și gestul DNA. Aștept apărarea lui cu interes. Dar e dinainte condamnat la capitolul egoism orb – că dacă lăsa partidul altora din luna ianuarie, cum ar fi făcut orice lider occidental, eram toți mai câștigați, ba poate aveam chiar marea coaliție de tip german în loc de războiul civil de la ora asta.